ผุดประกันเบี้ยถูกเน้นกลุ่มแรงงาน
โตเกียวมารีนฯ ออกประกันไมโครอินชัวรันส์เบี้ยเดือนละ 200 บาท เจาะตลาดรากหญ้าไฮโซ
17 ส.ค. 2554

โตเกียวมารีนฯ ออกประกันไมโครอินชัวรันส์เบี้ยเดือนละ 200 บาท เจาะตลาดรากหญ้าไฮโซ
นายฮิโรชิ ทาเทอิชิ กรรมการผู้จัดการ บริษัท โตเกียวมารีนประกันชีวิต (ประเทศไทย) เปิดเผยว่า บริษัทได้ออกกรมธรรม์โกลพรีเมียม ซึ่งเป็นประกันไมโครอินชัวรันส์ หรือประกันราคาถูก เบี้ยประกันชีวิตเริ่มต้นแค่ 200 บาทต่อเดือน สูงสุดแค่ 500 บาทต่อเดือน ความคุ้มครองเริ่มต้น 3.8 หมื่นบาท
นายทาเทอิชิ กล่าวว่า ในตลาดทั่วๆ ไป เบี้ยประกันต่อเดือนจะเริ่มต้นที่ 300 บาทขึ้นไป แต่บริษัทกำหนดราคาเริ่มต้นต่ำที่สุด ซึ่งคาดว่าจะได้รับการตอบรับที่ดี เพราะไม่เป็นภาระต่อลูกค้ามาก
“กรมธรรม์นี้ออกมาสำหรับเจาะกลุ่มลูกค้าที่เป็นพนักงานโรงงาน และพนักงานบริษัท ที่โรงงานและบริษัทของเขาทำประกันกลุ่มกับบริษัทเป็นสวัสดิการให้เขาอยู่แล้ว” นายทาเทอิชิ กล่าว
นายทาเทอิชิ กล่าวว่า แบบประกันโกลพรีเมียมจะเปิดโอกาสประชาชนที่มีรายได้น้อย หรือกลุ่มรากหญ้าเข้าถึงเครื่องมือการออมเงินราคาถูกได้ ซึ่งนอกจากจะมีเงินเก็บเพิ่มขึ้นแล้ว ยังได้รับความคุ้มครองชีวิตเพิ่มขึ้นด้วย นอกเหนือจากสวัสดิการที่บริษัทจัดให้
ทั้งนี้ มีให้เลือก 4 แบบ เช่น ถ้าเบี้ย 200 บาทต่อเดือน ชำระเบี้ย 15 ปี คุ้มครอง 15 ปี ความคุ้มครอง 3.8 หมื่นบาท แบบชำระเบี้ย 20 ปี คุ้มครอง 20 ปี ความคุ้มครอง 5.6 หมื่นบาท ชำระเบี้ย 55 ปี คุ้มครองถึง 55 ปี ความคุ้มครอง 7.65 หมื่นบาท และแบบชำระเบี้ย 60 ปี คุ้มครอง 60 ปี
นายทาเทอิชิ คาดว่า 6 เดือนแรกของปีนี้การเติบโตของเบี้ยใหม่ต่ำกว่าที่วางไว้ประมาณ 23% ตามทิศทางของภาพรวมธุรกิจประกันชีวิตที่มีการเติบโตชะลอตัว อย่างไรก็ตาม คาดว่าในช่วงครึ่งปีหลังจะบรรลุเป้าหมายที่ตั้งไว้ เพราะทุกอย่างมีความพร้อมมากขึ้น
ทั้งนี้ ในช่วง 4 เดือนแรกของปีนี้ มีเบี้ยใหม่ 133.7 ล้านบาท เพิ่มขึ้นถึง 106% เบี้ยต่ออายุ 322 ล้านบาท เพิ่มขึ้น 9.1% เบี้ยชำระเบี้ยครั้งเดียว 50.7 ล้านบาท เพิ่มขึ้น 2% รวมเบี้ยรับทุกประเภท 506.4 ล้านบาท เพิ่มขึ้นถึง 24%
สำหรับปีนี้ บริษัท โตเกียวมารีนฯ ตั้งเป้าหมายว่าจะมีเบี้ยรับรวม 1,958 ล้านบาท หรือเพิ่มขึ้น 40% m